**Forskrift om gebyr for saksbehandling og tilsyn av avløpsanlegg, Storfjord kommune, Troms**

*Hjemmel:*   
*Fastsatt av kommunestyret i Storfjord kommune xx.xx.2024 i Sak xx/xx med hjemmel i forskrift 1. juni 2004, nr 931 om begrensning av forurensning (forurensningsforskriften) § 11-4, jf lov 13. mars 1981 nr 6 om vern mot forurensning og om avfall (Forurensningsloven).*

**§ 1. Virkeområde**

Denne forskriften gjelder:

1. Gebyr for behandling av søknad om tillatelse til utslipp av sanitært avløpsvann fra bolighus, hytte, turistbedrifter ol. virksomhet med utslipp inntil 50 pe, jf. forurensningsforskriften kap. 12.
2. Gebyr for behandling av søknad om tillatelse til utslipp av sanitært avløpsvann fra bolighus, hytte, turistbedrift ol. virksomhet med utslipp mindre enn 2000 pe til ferskvann og elvemunning og 10 000 pe til sjø, jf. forurensningsforskriften kap. 13.
3. Gebyr for behandling av søknad om tillatelse til utslipp av oljeholdig avløpsvann, jf. forurensningsforskriftens kap. 15.
4. Gebyr for tilsyn som gjennomføres for å sikre at forurensningsforskriften kap. 12, 13 og 15 eller vedtak i medhold av disse kapitlene blir fulgt.

**§ 2 Definisjoner**

I samsvar med forurensningsforskriften § 11-3 gjelder følgende definisjoner:

*Sanitært avløpsvann*  
Avløpsvann som i hovedsak skriver seg fra menneskers stoffskifte og fra husholdningsaktiviteter, herunder avløpsvann fra vannklosett, kjøkken, bad, og lignende.

*Gråvann*   
Den del av avløpsvannet fra vanlig husholdning som kan tilbakeføres til avløp fra kjøkken, bad og vaskerom. Klosettavløp er ikke inkludert.   
  
*Avløpsanlegg*   
Ethvert anlegg for håndtering av avløpsvann som består av en eller flere av følgende hovedkomponenter: avløpsnett, renseanlegg og utslippsanordning.   
  
*Personekvivalent (pe)*   
Med personekvivalent (pe) forstås den mengde organisk stoff som brytes ned biologisk med et biokjemisk oksygenforbruk over fem døgn (BOF5)) på 60 gram oksygen pr. døgn. Avløpsanleggets størrelse i pe beregnes på grunnlag av største ukentlige mengde som går til renseanlegget eller utslippspunktet i løpet av året, med unntak av uvanlige forhold som for eksempel skyldes kraftig nedbør. 1 pe tilsvarer utslipp fra 1 person.

**§ 3 Saksbehandlingsgebyr**

Det skal betales et engangsgebyr for saksbehandling ved:   
- søknad om utslippstillatelse   
- søknad om endring eller omgjøring av utslippstillatelse

Gebyret gjelder både ved oppføring av ny bebyggelse og ved krav om utslippstillatelse for eksisterende bebyggelse.

Det skal også betales saksbehandlingsgebyr ved avslag på søknad.

**§ 4 Tilsynsgebyr**

Det skal betales et årlig tilsynsgebyr for alle avløpsanlegg innenfor Storfjord kommune sitt myndighetsområde.

Hver eiendom som har et mindre avløpsanlegg skal belastes med ett gebyr for hvert av anleggene på eiendommen.

Det vil bli utført jevnlig tilsyn av anleggene.

For at tilsynsgebyret for en eiendom skal opphøre midlertidig eller permanent, må vanntilførselen kobles fra utvendig og plomberes av godkjent rørlegger. Det må sendes skriftlig melding til Storfjord kommune.

**§ 5 Gebyrsatsene**

Gebyrsatsene fastsettes årlig av kommunestyret.

Gebyrene settes slik at de samlet ikke overstiger Storfjord kommune sine kostnader ved saksbehandlingen eller kontrollordningen, jf forurensningsloven § 52a.

Gebyrene skal i sin helhet dekke nødvendige kostnader i forbindelse med Storfjord kommune sin saksbehandling og tilsyn av mindre avløpsanlegg.

**§ 6 Innbetaling av gebyrer**

Storfjord kommune sender faktura for saksbehandlingsgebyr når søknad om utslippstillatelse er ferdig behandlet.

Tilsynsgebyr faktureres årlig.

**§ 7 Innkreving av gebyrer**

Gebyrene er tvangsgrunnlag for utlegg, jf forurensningsloven § 52a og lov om tvangsfullbyrdelse kapittel 7. Storfjord kommune kan etter søknad, i særlige tilfeller, redusere eller frafalle krav om gebyr dersom gebyret åpenbart er urimelig i forhold til de prinsipper som ligger til grunn og i forhold til det arbeidet og de omkostninger Storfjord kommune har hatt.

**§ 8 Klage**

Kommunestyrets vedtak om gebyrenes størrelse, som fremkommer av gebyrregulativet, er forskrift og kan ikke påklages, jf forvaltningsloven § 2, første ledd, bokstav c.

Enkeltvedtak truffet i medhold av denne forskriften kan påklages innen tre uker atter at meddelelse om vedtaket er mottatt. Klagen sendes til Storfjord kommune. Klageinstansen er Formannskapet, jf forurensningsloven § 85 andre ledd, tredje punktum, jf forvaltningsloven § 28, andre ledd.

**§ 9 Ikrafttreden**

Forskriften trer i kraft xx.xx.2024.